ดัชนีผันผวนแห่ออกDWสิทธิการขาย
บล.บัวหลวงชี้ไตรมาส 4 หุ้นผันผวน DW ประเภทสิทธิในการขายเพิ่มเป็น 25% จากกลางปี 5-10%
14 ก.ย. 2554

บล.บัวหลวงชี้ไตรมาส 4 หุ้นผันผวน DW ประเภทสิทธิในการขายเพิ่มเป็น 25% จากกลางปี 5-10% 
นายพงศ์สรร ยอดเมืองเจริญ ผู้ช่วยผู้จัดการ ฝ่ายธุรกิจอนุพันธ์ บริษัทหลักทรัพย์บัวหลวง (BLS) เปิดเผยว่า ไตรมาส 4 จะเห็นมูลค่าการซื้อขายใบสำคัญแสดงสิทธิอนุพันธ์ (DW) ประเภทสิทธิในการขาย (Put) เพิ่มขึ้นเป็น 25% ของการซื้อขายทั้งตลาด จากปัจจุบันที่ 20% หรือประมาณ 100 ล้านบาท เพิ่มขึ้นจากเดือน ก.ค. อยู่ที่ 5-10%
สาเหตุเนื่องจากในช่วงที่เหลือของปีนี้ตลาดหุ้นจะผันผวนมากขึ้นจากปัญหาเศรษฐกิจโลกเริ่มเข้าสู่ภาวะถดถอย จากกรณีปัญหาเศรษฐกิจในสหรัฐและยุโรป 
พร้อมกับนักลงทุนเริ่มมีความรู้และเข้าใจการซื้อขาย Put มากขึ้นว่าจะเพิ่มขึ้นเมื่อดัชนีอยู่ในช่วงขาลง ซึ่งต่างจากเดิมสนใจลงทุนแต่เพียงประเภทสิทธิในการซื้อ (Call) ที่เหมาะสมลงทุนหุ้นขาขึ้น
ในช่วงที่เหลือบริษัทตั้งเป้าจะออก DW ที่อ้างอิงหลักทรัพย์ทั้งหมด 60 ตัว ตั้งแต่ต้นปีออก DW มาแล้วทั้งหมด 47 ตัว และในวันที่ 19 ก.ย. จะออกมาใหม่ 3 ตัว แต่บริษัทคงใช้กลยุทธ์เดิม ออกหลักทรัพย์เดียวกันทั้ง Put และ Call เพื่อให้นักลงทุนมีทางเลือกลงทุนมากขึ้น
นายชัยพร น้อมพิทักษ์เจริญ ผู้ช่วยกรรมการผู้อำนวยการ BLS กล่าวว่า กลุ่มค้าปลีกและกลุ่มธนาคารพาณิชย์น่าลงทุนและเหมาะออก DW ประเภท Call และควรเลี่ยงกลุ่มอ้างอิงต่างประเทศ แต่สามารถออก DW ฝั่ง Put ได้